Muiden auttaminen tuo merkityksellisyyttä omaankin elämään – lue Miian uratarina

Miia Skoutti-Kyllönen, vammaissosiaalityön sosiaalityöntekijä, Vammaispalvelujen sosiaalityö

Miia kokee tehtäväkseen auttaa Etujoukkueessa niin asiakkaita, kuin kollegoita.
– Olen ollut itse tässä tehtävässä jo suht pitkään, joten koen tärkeäksi jakaa omaa osaamistani ja kokemustani muiden eduksi.
– Lisäksi tykkään järjestää yllätyksiä työyhteisössä. Välillä kyseessä on pieni ele, millä voi kertoa työkaverille, että ajattelee häntä tai toisinaan isompi höpöhöpöyllätys pikkujouluissa koko työyhteisölle, Skoutti-Kyllönen nauraa.

OMA TYÖ

Miia Skoutti-Kyllönen työskentelee toisena sosiaalityöntekijänä vammaispalveluiden asumisen tuen tiimissä.
– Asiakkaamme ovat pitkäaikaisessa asumisessa. Asuminen voi olla ympärivuorokautisessa tai yhteisöllisessä yksikössä, pitkäaikaisessa perhehoidossa tai jossain tapauksissa laitospalveluissa.

Skoutti-Kyllösen työssä korostuvat erilaiset suunnittelutehtävät.
– Olen todella kiinnostunut työn juridisesta puolesta. Työssäni mietin esimerkiksi rajoitustoimenpiteitä erityishuollossa olevilla henkilöillä ja teen myös päätöksiä, jos niitä tarvitaan. Paljon mietin myös, että onko jotain tehtävissä, ettei tarvitsisi rajoittaa. Rajoitustoimenpiteillä puututaan aina perusoikeuksiin ja on tärkeää miettiä vaihtoehtoja.

Lisäksi työtehtäviin kuuluu asiakassuunnitelmien tekoa, palveluntarpeen arviointeja sekä verkostotyötä.
– Asiakkaamme tarvitsevat vammaispalveluiden lisäksi muita sosiaalipalveluita tai esimerkiksi kuntoutuspalveluita. Tärkeä osa työtäni on yhdessä muiden ammattilaisten kanssa yhteensovittaa näitä palveluita, jotta asiakkaan arki olisi mahdollisimman hyvää, Skoutti-Kyllönen jatkaa.

Työtä tehdään myös asiakkaan läheisten kanssa. Palvelutarpeen arviossa tarvitaan tietoa asiakkaan toimintakyvystä ja vaikka sitä on saatavissa myös terveydenhuollon puolelta, ovat läheiset useimmiten asiakkaan parhaita asiantuntijoita.
– Jos mietin omia asumispalveluiden asiakkaitani, niin myös he ikääntyvät. Ikä voi tuoda esimerkiksi muistisairauden mukanaan ja läheiset osaavat avata asiakkaan historiikkia. Silloin voimme huolehtia asioista, jotka ovat olleet asiakkaalle tärkeitä aiemminkin.

Urapolku

Tradenomiksi

Miia opiskeli ensin tradenomiksi, mutta huomasi pian kaipaavansa ihmisläheisempään työhön.
– Työ oli pääasiallisesti asiakaspalvelutyötä tietokoneella, Miia muistelee.
– Tavallaan se on sitä nytkin, sillä työ tehdään näkyväksi asiakastietojärjestelmään kirjaamalla. Sosiaalityöntekijänä pystyn nyt auttamaan muita paremmin, Miia täsmentää.

Sosionomiksi

Opiskeluaikana Miia teki harjoitteluja Ekhvaa edeltäneellä Eksotella vammaispalvelujen asumisen yksiköissä. Lisäksi hän oli kahtena kesänä kesätöissä ja teki sijaisuuksia opintojen ohella.

Sosiaaliohjaajaksi

Valmistuttuaan Miia haki henkilökohtaisen avustajan työpaikkaa ja saikin sen. Työtä kesti kuitenkin vain muutaman kuukauden ja töiden loppuessa Miia siirtyi sosiaaliohjaajaksi.

Sosiaaliohjaajan töitä Miia teki kaksi vuotta, minkä jälkeen hän työskenteli lasten ja nuorten vammaispalvelujen asumisenyksikössä Vaahteramäessä kaksi vuotta.

Yhteiskuntatieteiden maisteriksi

Palattuaan sosiaaliohjaajan tehtävään Miia päätti lukea työn ohella maisterin tutkinnon tavoitteenaan sosiaalityöntekijän ammatti.

Vastaava kuraattori

– Viime syksynä käväisin hetken töissä vastaavana kuraattorina, Miia kertoo.
– Lapsissa ja nuorissa on tulevaisuus. Näen, että heidän hyvinvointiinsa kannattaa panostaa. Kuraattorin työssä tärkeää on yhteisöissä ja rakenteissa tehtävä työ, jotta yksilöiden erilaiset tarpeet tulisivat huomioiduiksi.

Paluu vammaispalveluihin

– Palasin kuitenkin vammaispalveluihin sosiaalityöntekijäksi, sillä kutsumukseni tuntuu olevan vammaisten henkilöiden asioissa. Olen ollut vuodesta 2015 eri tehtävissä Eksotella ja Ekhvalla, pääasiallisesti vammaispalveluissa, Miia ynnää.

"Työnsä merkityksen huomaa erityisesti, kun löytää ratkaisun hankalaan tilanteeseen", kuvaa Miia Skoutti-Kyllönen.

Miten yhteisöllisyys & Etujoukkue on näkynyt Ekhvalla?

– Hyödynnän heti mahdollisuuden kehua omaa työyhteisöä! Meillä on ihana porukka vammaissosiaalityössä. Yhdessä tekeminen ja ihana tsemppaava henki tukevat, kun on paljon töitä ja vaikeitakin juttuja. Täällä toista autetaan, jos apua tarvitsee ja voi tuntea sen, miten ihana työyhteisö tukee.

Vammaispalveluissa työyhteisö yllättää toisiaan mitä mielikuvituksellisemmin, mutta usein myös ihan työhön liittyvin keinoin Skoutti-Kyllönen kuvaa.

Jokainen kohtaaminen on tärkeä

Skoutti-Kyllönen kertoo, että työssä parasta ovat asiakaskohtaamiset ja ne hetket, kun löytää ratkaisun todella hankalaan tilanteeseen, joka voi näkyä myös asiakkaan käyttäytymisessä.

– Asiakkaat ovat meillä ihania. He tarvitsevat usein meiltä apua ja ilahtuvat, jos voin auttaa. Muutokset eivät tietenkään ole aina asiakkaalle mieleisiä, mutta silloinkin tuo iloa, jos onnistuu kohtaamisessa, miettii Skoutti-Kyllönen.

"Työkavereiden yllätyksissä on usein vähintään löyhä yhteys työhön", kertoo Skoutti-Kyllönen.

Mahdollisuuksia vaikuttaa työhön

Skoutti-Kyllönen ei koe tällä hetkellä tarvetta edetä työssään tai vaihtaa toisenlaisiin tehtäviin.
– Meillä tehtiin kevättalvella 2025 muutoksia tiimin rakenteissa ja siirryin tähän uutena perustettuun asumisen työn tiimiin. Väen vaihtuessa pääsin vaikuttamaan myös tehtävänkuvaani ja siirryin vapaaehtoisesti nykyiseen tehtävääni. Tehtävänkuvan teemat, kuten rajoitustoimenpiteiden lainsäädäntö ja autistiset henkilöt kiinnostavat minua.
– Aiemmin meillä oli erikseen lasten ja nuorten tiimi, tällä hetkellä pohdimme jälleen sen tarvetta. Koen, että työnantaja kuuntelee, jos työntekijällä on tarkempaa toivetta asiakasryhmästä.

Skoutti-Kyllönen kertoo, että myös työkierrolla on mahdollista vaihtaa toisenlaisiin tehtäviin, jos siltä tuntuisi.
– Nyt mietin, että jos jotain niin sosiaalityön erikoistumisopinnot voisivat olla yksi vaihtoehtoja. Juridiikkaa ja hallinto-oikeutta opiskelemalla voisi täydentää omaa osaamistaan.

Suosittelisin Ekhvaa työyhteisön vuoksi

Vammaissosiaalityötä Skoutti-Kyllönen suosittelisi mielenkiintoisen työn lisäksi myös työyhteisönä.

– Meille vammaissosiaalityöhön kannattaa tulla töihin jo tämän aivan ihanan työyhteisön vuoksi. Työ on myös aidosti mielenkiintoista ja monipuolista: asiakkaat ovat kaiken ikäisiä. Heillä jokaisella on vamma tai sairaus jonka vuoksi he ovat meidän asiakkaitamme. Pitkään työssä ollessa näkee myös elinkaaren mukanaan tuomat muutokset, innostaa Skoutti-Kyllönen.
– Jos juuri nyt hakee meille töihin, pääsee myös mukaan vaikuttamaan. Uusi vammaispalvelulaki on tullut voimaan vuoden alusta ja siihen liittyvää kehittämistä ja hiomista on edelleen.

Skoutti-Kyllönen täydentää, että suosittelisi Ekhvaa kyllä työnantajana yleisemminkin.
– Joka paikassa, missä olen ollut, niin on ollut ihana vastaanotto.

Mitä haluaisin sanoa, jos harkitset alaa?

– Sosiaalityön opinnoissa on erittäin vähän vammaissosiaalityöhön liittyviä kursseja. Moni voi kokea, ettei ole riittävästi tietoa alasta ja ei siksi hae vammaissosiaalityöhön. Sosiaalityö on kuitenkin sosiaalityötä missä tahansa palvelutehtävässä, joten sosiaalityöntekijät voisivat rohkeammin hakea myös vammaissosiaalityöhön.
– Palveluita ja päätöksentekoa on paljon, mutta sisältö on hyvin opittavissa. Lainsäädännöllisesti on hyvä perehtyä vammaispalvelulakiin ja erityishuoltolakiin, mutta myös peruspalveluita koskevaan lainsäädäntöön. Meidän palvelumme ovat viimesijaisia. Nämä asiat tulevat esiin myös perehdytyksessä, siihen täällä on panostettu.

Skoutti-Kyllönen jatkaa, että harvalla asiakkaalla on kuitenkin kaikkia palveluita.
– Asiakas ja asia kerrallaan. Avoin, kunnioittava ja nöyrä asenne vievät pitkälle. Työntekijöinä tarvitsemme asiakkaalta luvan tulla hänen elämäänsä, kulkemaan rinnalle.
– Työn sisällön voi oppia, sopiva luonne täydentää. Työtä kannattaa tulla ilman muuta katsomaan.
– Asiakkaamme ovat samanlaisia ihmisiä tarpeineen, kuin kaikki muutkin.

https://www.youtube.com/watch?v=SWx_TMSI-C0

Tutustu muihin uratarinoihin tästä.